Eesti kurlingupaar Marie Kaldvee ja Harri Lill saavutas Kanadas toimuval Grand Slami turniiril Mixed Doubles Superseries neli võitu, võites kõik seni peetud kohtumised.
Oma alagrupis hoiavad Kaldvee ja Lill esikohta, olles ainus puhaste paberitega võistkond. Homme kohtuvad eestlased alagrupi viimases mängus Austraalia esindusega.
Eesti kurlingupaari esimeseks vastaseks oli Kanada kurlingupaar Zheng ja Pietrangelo, kelle üle saavutati puhas võit tulemusega 11:0. Teises ringis alistasid Kaldvee ja Lill Korea kurlingupaari Lee ja Lim tulemusega 8:6. Kolmandaks vastaseks oli Kanada esindus Woo ja Wenzak ning kohtumine lõppes Eesti paari kindla võiduga 7:3. Ka neljandas mängus alistasid Kaldvee ja Lill kanadalasi tulemusega 10:1, võites kuuendas voorus koguni 5 punkti, mis otsustasid lõplikult kohtumise lõpptulemuse.
Kanadas toimuv Grand Slami turniir Mixed Doubles Superseries on kuuest etapist koosnev võistlus, millest on kutsutud osa võtma parimad segapaariskurlingu võistkonnad Euroopast ja Põhja-Ameerikast. Võistluse teine etapp Super Series Chilliwack toimub Kanada linnas Carleton Place ja etapi võitjad selguvad pühapäeval.
Kuue kvalifikatsioonivõistluse parimad pääsevad finaalvõistlusesse Brantfordis. Möödunud aastal tulid Kaldvee ja Lill Grand Slami turniiri võitjateks.
Toimetaja: Siim Boikov